Komisjoni otsus,

25. juuli 1995,

millega kehtestatakse veterinaarsertifikaat eriotsusega veel hõlmamata kolmandatest riikidest pärit kalatoodete kohta

(EMPs kohaldatav tekst)

(95/328/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] eriti selle artiklit 11,

ning arvestades, et:

komisjon on vastavalt direktiivi 91/493/EMÜ artiklile 11 sätestanud eritingimused mitmetest kolmandatest riikidest kalatoodete importimise suhtes;

kalatoodete importimiseks sellistest kolmandatest riikidest, mis on kõnealuste otsustega seni hõlmamata, on soovitatav ajutiselt kehtestada ühtne veterinaarsertifikaadi näidis, et vältida kaubanduse häireid;

ühtse veterinaarsertifikaadi kehtestamine avaldaks soodsat mõju ettevõtjatele ja kontrollteenistustele ning hõlbustaks imporditud kalatoodete vaba ringlust ühenduse piires;

käesoleva otsusega kehtestatav veterinaarsertifikaadi näidis on ajutine ja seda kohaldatakse kaks aastat, mille jooksul võib vastu võtta eraldi otsuseid; ajutist sertifikaati ei kohaldata ühegi kolmanda riigi suhtes, mille kohta on vastu võetud eraldi otsus;

imporditud kalatoodete veterinaarkontrolli tuleb teha vastavalt nõukogu 10. detsembri 1990. aasta direktiivile 90/675/EMÜ, milles sätestatakse kolmandatest riikidest ühendusse saabuvate toodete veterinaarkontrolli korraldamise põhimõtted, [2] viimati muudetud Austria, Soome ja Rootsi ühinemisaktiga; kõnealuse kontrolli raames tuleb esitada imporditud toodetega kaasas olev veterinaarsertifikaat;

ühtse veterinaarsertifikaadi näidise kehtestamine ei piira impordi eritingimusi, mille kolmas riik võtab vastu pärast kohapealse veterinaarolukorra hindamist komisjoni ekspertide poolt;

arvestades direktiivi 91/493/EMÜ artikli 10 lõikes 2 määratletud kalatoodete eristaatust, ei pea nendega kaasas olema eespool nimetatud veterinaarsertifikaati;

vastavalt direktiivi 91/493 artiklile 10 peaks veterinaarsertifikaat tõendama, et ühenduse jaoks ettenähtud kalatoodete tootmise, ettevalmistamise, töötlemise, ladustamise, pakendamise ja transportimise tingimused on vähemalt võrdväärsed direktiivis 91/493/EMÜ sätestatud tingimustega;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Direktiivi 90/657/EMÜ I lisas kindaksmääratud territooriumidele toodavate kalatoodete partiid peavad olema pärit kolmanda riigi pädeva asutuse kontrollitud ettevõttest ning nendega peab kaasas olema veterinaarsertifikaadi nummerdatud originaal, millega tõendatakse, et toodete tootmise, käitlemise, töötlemise, pakendamise ja märgistamise tingimused on vähemalt võrdväärsed direktiivis 91/493/EMÜ sätestatutega. Veterinaarsertifikaadi näidis on esitatud käesoleva otsuse lisas.

2. Kõnealust sertifikaati ei nõuta direktiivi 91/493/EMÜ artikli 10 lõikes 2 nimetatud kalatoodete puhul.

Artikkel 2

Artikli 1 lõikes 1 osutatud veterinaarsertifikaat koosneb ühest lehest ning koostatakse vähemalt ühes selle riigi keeles, kuhu tooted ühenduses tuuakse, ja vajaduse korral ühes sihtriigi keeles.

Artikkel 3

Käesoleva otsusega kehtestatud veterinaarsertifikaati ei kohaldata sellisest kolmandast riigist pärit kalatoodete suhtes, mille kohta on mujal sätestatud eraldi imporditingimused.

Artikkel 4

Käesolevat otsust kohaldatakse kahe aasta jooksul alates 1. juulist 1995.

Artikkel 5

Käesolev otsus on adresseeritud liikmesriikidele.

Brüssel, 25. juuli 1995

Komisjoni nimel

komisjoni liige

Franz Fischler

[1] EÜT L 268, 24.9.1991, lk 15.

[2] EÜT L 373, 31.12.1990, lk 1.

--------------------------------------------------

LISA

+++++ TIFF +++++

+++++ TIFF +++++

--------------------------------------------------